**CABINET PRIMAR**

**Nr. 75402/06.08.2024**

**REFERAT DE APROBARE**

La Proiectul de hotărâre privind delegarea temporară către Județul Bistrița – Năsăud a dreptului de administrare a unei suprafețe de teren aparținând sectorului DN - Varianta de ocolire a municipiului Bistrița în vederea executării lucrării ”Reabilitare DJ151, KM 45+810-126+736, limită județ Mureș-Bistrița, județul Bistrița-Năsăud”, finanțat prin Programul Regional 2021-2027

Prin adresa nr. IIIBa/16378/01.08.2024 înregistrată la Primăria municipiului Bistrița, Consiliul județean solicită darea în administrare temporară a unui sector în suprafață de 975,69mp identificat în CF Bistrița 82874 din drumul național DN -Varianta de ocolire a municipiului Bistrița în vederea executării lucrări de Reabilitare DJ151,KM 45+810- 126+736 ,limită județ Mureș-Bistrița,județul Bistrița -Năsăud, finanțat prin programul Regional 2021-2027.

Sectoarele de drumuri naţionale, incluzând şi lucrările de artă, amenajările şi accesoriile aferente, situate în intravilanul municipiilor sunt în administrarea consiliilor locale ale acestora.

Pentru realizarea de lucrări de reabilitare sau modernizare, sectoarele de drum national, situate în intravilanul localităţi pot fi preluate temporar în administrarea autorităţilor administraţiei publice locale, la solicitarea acestora, cu acordul administratorului drumului.

Potrivit art. 21 alin. (9) şi ale art. 22^1 alin. (3) din Ordonanța Guvernului nr. 43/1997\*\*\* republicată, privind regimul drumurilor ”*Delegarea temporară a dreptului de administrare în se face pe bază de protocol de delegare temporară a dreptului de administrare, cu indicarea expresă a începutului, respectiv încetării delegării temporare a dreptului de administrare, la solicitarea unităţii administrativ-teritoriale sau a administratorului drumului, după caz, încheiat între Ministerul Transporturilor şi Infrastructurii, prin Compania Naţională de Administrare a Infrastructurii Rutiere - S.A., şi unităţile administrativ-teritoriale, prin consiliile locale respective, ulterior emiterii acordului expres al unităţii administrativ-teritoriale respective* ”

Delegarea temporară a dreptului de administrare are loc exclusiv pe durata implementării și monitorizării prevăzută în contractul de finanțare aferent proiectului ”Reabilitare DJ151, KM 45+810-126+736, limită județ Mureș-Bistrița, județul Bistrița-Năsăud”, iar la data încetării delegării temporare a dreptului de administrare, sectorul de drum se predă pe bază de protocol de predare-preluare administratorului drumului,respectiv consiliul local al municipiului Bistrița.

În temeiul prevederilor Ordonanței de Urgență a Guvernului nr.57/2019 privind Codul administrativ, cu modificările și completările ulterioare, ale Noului Cod Civil, propun aprobarea Proiectului de privind delegarea temporară a dreptului de administrare către Consiliul Județean Bistrița – Năsăud a unei suprafețe de teren aparținând sectorului de DN - Varianta de ocolire a municipiului Bistrița în vederea executării lucrării de ”Reabilitare DJ151,KM 45+810-126+736, limită județ Mureș-Bistrița, județul Bistrița-Năsăud”,finanțat prin Programul Regional 2021-2027, în forma prezentată.

**Primarul municipiului Bistrița,**

**Ioan TURC**

MV/2ex.